SKRIFTLIG FORESPØRGSEL E-3904/00

af Jan Mulder (ELDR) til Kommissionen

(13. december 2000)

Om: Brug af markørvaccine i Den Europæiske Union

Det er blevet påvist, at markørvaccine kan anvendes målrettet i bekæmpelsen og den kontrollerede udryddelse af smitsomme sygdomme hos dyr.

1. Kan Kommissionen oplyse, om den har planer om at tillade vaccination med markørvaccine, såfremt der udbreder smitsomme dyresygdomme, som der normalt ikke vaccineres imod, og f.eks. svinepest?

2. Kan Kommissionen oplyse, for hvilke dyresygdomme, som der normalt ikke vaccineres imod, i øjeblikket findes markørvaccine, hvormed udbredelsen af sygdomsudbrud kan bremses?

3. Kan Kommissionen oplyse, for hvilke dyresygdomme udbredelsen kan hindres ved hjælp af vaccination?

4. Såfremt Kommissionen har planer om at tage ovennævnte vaccinationsstrategi i anvendelse, har den da også planer om at etablere vaccinelagre på strategiske steder i Europa?

Svar afgivet på Kommissionens vegne af David Byrne

(30. januar 2001)

1. Kommissionens holdning til eventuel brug af markørvacciner i bekæmpelsen af klassisk svinepest fremgår tydeligt af dens forslag til Rådets direktiv om EF-foranstaltninger til bekæmpelse af denne sygdom(1).

Resultaterne af et forsøg, der blev støttet af Kommissionen, viste, at det er nødvendigt at udvise stor forsigtighed, da det ikke er sikkert, at anvendelsen af disse vacciner giver nogen fordele sammenlignet med de konventionelle vacciner.

Disse vacciner kan imidlertid i overensstemmelse med Kommissionens forslag anvendes mod klassisk svinepest inden for rammerne af den nuværende ikke-vaccinationspolitik, som ikke udelukker vaccination i en nødsituation.

Eventuel brug af markørvacciner vil være afhængig af, at der er mulighed for at udføre passende diagnosticeringsprøver, da de hidtil udviklede prøver ikke er pålidelige nok til at differentiere mellem vaccinerede svin og inficerede svin. Desuden vil brugen af markørvacciner være afhængig af, at Kommissionen efter samråd med Den Stående Veterinærkomité giver en godkendelse i konkrete tilfælde til en medlemsstat, som vil anvende disse vacciner.

2. Markørvacciner er meget benyttede til forebyggelse af en række dyresygdomme i Fællesskabet, og for visse af disse sygdommes vedkommende findes der en lovgivning, der skal sikre, at brugen af vaccinerne i sidste ende sker korrekt og effektivt, dvs. at de vaccinerede dyr ikke blot beskyttes mod sygdommen, men sygdomsagenset udryddes også.

Videnskabsmænd og private virksomheder gør nu en indsats for at udvikle markørvacciner og/eller dermed forbundne diskriminatoriske prøver for andre dyresygdomme, bl.a. mund- og klovesyge og klassisk svinepest, som Fællesskabet har indført en ikke-vaccinationspolitik for. Kommissionen har i øvrigt støttet en del af denne indsats finansielt.

Som det imidlertid fremgår af forsøget med klassisk svinepest, er det nødvendigt at udvise forsigtighed, inden man kan drage den konklusion, at nyudviklede produkter kan anvendes med held.

3. I princippet kan enhver dyresygdom, som der er udviklet en effektiv vaccine imod, forebygges ved hjælp af vaccination. Det gælder imidlertid her som for enhvert andet lægemiddel, at vacciner også kan få uønskede konsekvenser, og at ukorrekt anvendelse af vaccinerne kan gå ud over deres effektivitet og sikkerhed. Inden vaccinerne anvendes, skal man derfor overveje både eventuelle fordele og ulemper, og det skal sikres, at anvendelsen finder sted under de mest hensigtsmæssige vilkår.

4. Kommissionen råder over en beholdning på 30 mio. doser antigen til fremstilling af mund- og klovesygevaccine, således at denne vaccine hurtigt kan fremskaffes i tilfælde af en nødsituation. Af sikkerhedsårsager opbevares antigenet tre forskellige steder i Fællesskabet.

Kommissionen har ligeledes købt og oplagret 500 000 doser vaccine mod bluetongue, der efter anmodning herom for nylig er stillet til rådighed for to medlemsstater, hvor der har været udbrud af denne sygdom. Lageret er for øjeblikket ved at blive fyldt op igen.

Der findes også lovbestemmelser, der skal gøre det muligt for Kommissionen at etablere beredskabslagre af vacciner mod andre dyresygdomme, hvis dette skulle vise sig nødvendigt.

(1) KOM(2000) 462 endelig.